Etter mars-revolusjonen i 1848 brukte konservative katolske kretser i Tyskland betegnelsen om den friere pressen som var påvirket av demokratiske og liberale ideer. Betegnelsen Lügenpresse ble også brukt antisemittisk for å skape motvilje mot jødiske aviser. Under første verdenskrig ble Lügenpresse brukt om pressen i nøytrale eller fiendtlige land, og bruken av betegnelsen ble utløst av reportasjer om Tysklands brudd på Belgias nøytralitet og overgrep mot den belgiske befolkningen. Teolog og kirkehistoriker Adolf von Harnack skrev at en ny makt har sluttet seg til krigen mot Tyskland, den internasjonale løgnpressen som sprer løgner om den strålende tyske armeen og alt som er tysk.